Junalippuja verkosta varanneet ja junalla matkustaneet ovat ihmetelleet, miksi istumapaikat näyttävät verkossa lippua varatessa varatuilta, mutta junalla matkustettaessa paikoille ei ilmaannu matkustajia.

– Olemme saaneet asiasta jonkin verran palautetta matkustajilta, VR:n hinnoittelusta vastaava päällikkö Satu Oker-Blom sanoo.

VR:n mukaan kaikki vapaat paikat eivät näy verkkopalvelussa ja asiakas voi halutessaan varmistaa asiakaspalvelun lipunmyynnistä tai maksullisesta palvelunumerosta, onko paikka todella varattu.

Osaltaan varattuja paikkoja selittää se, että osa junan paikoista on automaattisesti varattu kausilippumatkustajille.

– Tyypillisesti he ovat työmatkallaan junaa käyttäviä matkustajia. Näitä paikkoja on varattu tietyille reiteille muita enemmän.

Oker-Blomin mukaan paikkoja on tyypillisesti varattu arkipäiville. Hänen mukaansa voi myös olla mahdollista, että jotkut matkustajat peruuttavat lippunsa tai jättävät ostamansa lipun käyttämättä.

VR:n lippuvarausohjelman viimeisin kehitysversio on otettu käyttöön vuonna 2011 ja asiakkailta saatu palaute pyritään huomioimaan palveluja kehitettäessä.

Mallia muualta Euroopasta

VR:n junissa erilaisia paikkoja on mahdollista varata lipputyypistä huolimatta. VR kuitenkin seuraa muita eurooppalaisia rautatieyhtiöitä esimerkkien löytämiseksi.

– Tulevaisuudessa eri paikat voivat olla eri hintaisia myös VR:n junissa, Oker-Blom kertoo.

Mitään tarkkoja tietoja tai aikatauluja VR:n tulevista uudistuksista Oker-Blom ei halua vielä kertoa. Hän kuitenkin lupaa, että tarjoushintaisia lippuja ja kampanjoita on luvassa jatkossakin.

VR saa asiakkailta eniten palautetta junien myöhästelystä sekä hinnoittelusta. Eniten positiivista palautetta puolestaan tulee junahenkilökunnan toiminnasta. Myös VR:n Veturi-asiakasjärjestelmä on saanut tunnustusta. Veturi-palveluun on liittynyt jo yli 700 000 asiakasta.